鄭夢錫教授送黄精以詩答其意
作者：李綱
朝代：宋

paragraphs: 太陽之草名黄精，養性獨冠神農經。
掃除白髪有奇效，採食既久通仙靈。
年來衰病乃如許，瘴癘憂患頻相仍。
稍從方士學服餌，桑榆庶以延頽齡。
鼎中九轉未遽就，聊假草木搴其英。
閩山無雪苗可識，勞君爲我鋤青冥。
封題寄遠意良厚，不道山寒少茯苓。
蜜蒸日暴試新法，入口便覺身倍輕。
只今兵革未衰息，羣盜蜂蟻猶縱横。
何須運甓習筋力，會當一舉騰上煙雲之翠屏。